પોરબંદરના સુભાષનગર સ્‍થિત ઓલ વેધર પોર્ટ ખાતે યોજાયેલા કાર્યક્રમમાં મંત્રી બાબુભાઇ બોખીરિયા એ જણાવ્‍યું કે દરિયાની જેટલી વિશાળતા છે. એટલા જ ગુજરાતના માછીમારોના દિલ વિશાળ છે. સૌરાષ્‍ટ્રના માછીમારો સાહસિક છે અને દિનરાત જોયા વિના અરબી સમુ્દ્રને ખેડે છે. પણ, કયારેક અજાણતા આંતરરાષ્‍ટ્રીય જળસીમાને વળોટી જાય છે. ત્‍યારે પાકિસ્‍તાનની સુરક્ષા એજન્‍સી દ્વારા તેની ઘરપકડ કરવામાં આવે છે. માછીમારોની ઘરપકડ બાદ તેને પાકિસ્‍તાનની જેલમાં રાખવામાં આવે છે. રાજદ્વારી પ્રયત્‍નોના કારણે માછીમારો છુટી જાય છે. પણ, તેની કિંમતી બોટ છુટતી નથી. છેલ્‍લે વર્ષ ૨૦૦૩માં માછીમારોને તેની બોટ સાથે છોડવામાં આવ્‍યા હતા. બાદમાં પકડાયેલી તમામ બોટ પાકિસ્‍તાને પોતાના કબ્‍જામાં ઘણા સમયથી રાખી હતી.